孙武试教妇人战赋（以题为韵）
李铣 (Tang)
昔孙武以兵术干吴王曰。臣闻国之大。君之尊。法星象月。则乾效坤。盖材德之并用。故文武而兼存。所以安社稷。保子孙。恢霸图。虑并吞。臣实不敏。请尝试论。王曰。弧矢之利。以讨其贰。虽邦国之无虞。必干戈之有备。今者革车千乘。介马万辔。外多劲敌。敢旷戎事。诚愿陈五兵之道。用一鼓之气。虽寡人之不德。知将军之自试。闻女子之难令。岂习之而能致。不然者。则无以表将军之异。武曰唯。唯大王之所示。乃召内宰。出丽嫔。下高台。授武臣。皇皇兮其令巳申。肃肃兮其气益振。今日宠不可恃。法有所遵。当秉心以受教。勿怙色而骄人。于是建主首。统诸妇。示其左右。约其先后。惟玉貌之自矜。念将军之何有。顾三令而却立。哂再麾而掩口。当兵法之必诛。虽君令之不受。既而易将更令。整行定伍。开天门。闭地户。审向背。分客主。角以持兵。金以节鼓。张奇正以导其进退。制方圆而必中规矩。武曰。彼如桃如李。皆如貔如虎。可以服楚越。慑齐鲁。惟大王之悉睹。岂独播于虚声。以妇人之讲武。王曰。始也壮卿之术。今也信卿之效。将遇敌而可敌。故难教而可教。乃朝偫臣。御正殿。授以斧钺。使其攻战。王不失王道。武不辱武战。戮二姬而颜色匪怍。制敌国而军声大变。于是孙子用兵有独断。之名。尤不若吴王有割爱之善。